怡齋
作者：陸游
朝代：宋

paragraphs: 東湖仲夏草樹荒，屋古無人亭午涼。
萱房微呀不見日，筍籜自解時吹香。
野藤蟠屈入窗罅，溼菌扶疏生屋梁。
跨溝數椽最幽翳，漲水及檻雨敗牆。
靜涵青蘋舞藻荇，閑立白鷺浮鴛鴦。
芙蕖雖瘦亦瀰漫，照眼翠蓋遮紅粧。
水紋珍簟欲卷却，團團素扇懶復將。
天風忽送塔鈴語，喚覺清夢遊瀟湘。